落齒
作者：韓愈
朝代：唐

paragraphs: 去年落一牙，今年落一齒。
俄然落六七，落勢殊未已。
餘存皆動搖，盡落應始止。
憶初落一時，但念豁可恥。
及至落二三，始憂衰即死。
每一將落時，懔懔恒在已。
叉牙妨食物，顛倒怯漱水。
終焉捨我落，意與崩山比。
今來落既熟，見落空相似。
餘存二十餘，次第知落矣。
儻常歲落一，自足支兩紀。
如其落併空，與漸亦同指。
人言齒之落，壽命理難恃。
我言生有涯，長短俱死爾。
人言齒之豁，左右驚諦視。
我言莊周云，水雁各有喜。
語訛默固好，嚼廢軟還美。
因歌遂成詩，持用詫妻子。